  Майя Бывальцева 25-26 Сыктывкарын «Родные языки в условиях двуязычия» витетӥез калыккуспо конференци ортчоз. Солэн ужаз Удмурт кун университетын дышетскисьёс – Софья Князева, Анжелика Малышева но Юлия Прозорова – пыриськозы. Со сярысь ивортэ Россиысь Лулчеберетъя финн-угор центрлэн пресс-службаез. Ужрадэ Росси улосвылъёсысь 200-лэсь трос пыриськисьёс куриськон сётӥзы: Ханты-Манси автоном округысь, Карелиысь, Удмуртиысь, Марий Элысь, Чувашиысь, Татарстанысь, Москваысь но Санкт-Петербургысь. Со сяна, Финляндиысь, Швециысь, Норвегиысь, Венгриысь но Эстониысь куноос вуозы. Пусйымон, конференцие пыриськисьёслэн арлыдзы туж пӧртэм: соос пӧлын вань бадӟым классъёсын дышетскисьёс но, студентъёс но, егит эскерисьёс но, нимо дано тодосчиос но практикъёс но. Конференцилэн ужанрадлыкез кыллэн пӧртэм ласянь кутӥськемез сярысь рос-прос вераськыны луонлык сётэ Галина Габушева, Комиысь йӧскалык политикая министрКонференцилэн ужпумез – литературной кылъёсты но анай кылъёсын литератураосты азинтон, анай кылъёслэн кутӥськемзы ласянь лэчыт ужпумъёс сярысь кенешон, анай кылэз но литератураез дышетон удысын ужан амалъёсын тодматскон, анай кылэз утён но азинтон ужен герӟаськем тодосчиослэсь, дышетӥсьёслэсь кусыпъёссэс паськытатон. Ужрад улсын куать площадкаос ужалозы: «Коми литературной кыллы 100 ар. Туала литературной эсэпъёсъя ужпумъёс» калыккуспо симпозиум, «Анай кылъёсты дышетонын туала технологиос» семинар, «Берыктон дунне» симпозиум, коми кылбурчилы Альберт Ванеевлы сӥзем элькун лыдӟонъёс, «Лулчеберетъя кусыпъёсты азинтонын анай кылъёслэн интызы» секция, егит берыктӥсьёслэн семинарзы. Тегъёс: Дышетон УдГУ Удмуртия студентъёс удмурткыл йӧслыкъёс Тодос  